
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  7 mai   2007               

Pl-x  188 /2007                     


A V I Z

       asupra propunerii legislative privind înfiinţarea comunei Bucovăţ prin reorganizarea comunei Remetea Mare, judeţul Timiş
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înfiinţarea comunei Bucovăţ prin reorganizarea comunei Remetea Mare, judeţul Timiş, trimisă cu adresa nr. Pl-x 188 din 23 aprilie 2007 şi înregistrată cu nr.31/ 492 din 24 aprilie 2007.
Propunerea legislativă, iniţiată de un grup de 11 deputaţi  din Grupurile parlamentare ale PSD, PNL, PRM, PD, UDMR, PC, minorităţilor naţionale şi independenţi, are ca obiect de reglementare înfiinţarea comunei Bucovăţ,  judeţul Timiş, prin reorganizarea comunei Remetea Mare, din acelaşi judeţ.
Consiliul Legislativ,  prin avizul nr.454 din 05.04.2007, a avizat favorabil propunerea  legislativă, cu unele observaţii şi propuneri.
Guvernul, prin punctul de vedere trimis cu adresa nr.2973/DRP din 27.04.2007, nu susţine adoptarea acestei propuneri legislative, întrucât din documentaţia prezentată nu rezultă că au fost îndeplinite condiţiile prevăzute la art.51 din Legea nr.351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, astfel cum a fost modificată prin Legea nr.308/2006, referitoare la întocmirea planului cadastral pe baza căruia urmează să se facă marcarea hotarelor administrativ-teritoriale şi a limitelor intravilanelor. 
În conformitate cu dispoziţiile art.73 alin.(3) lit.o) şi art.75 alin.(1) din Constituţia României, republicată, precum şi ale art. 92 alin. (8) pct.2 lit.e) din Regulamentul Camerei Deputaţilor, republicat, Camera Deputaţilor este prima Cameră sesizată.
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă menţionată mai sus, în şedinţa din 7 mai 2007.
 Membrii comisiei au examinat propunerea legislativă supusă avizării, expunerea de motive, punctul de vedere al Guvernului şi avizul  Consiliului Legislativ.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a  propunerii legislative.

                  În raport de obiectul şi conţinutul reglementării,  propunerea legislativă  face parte din categoria legilor organice.
                                          PREŞEDINTE,                               SECRETAR,

                                          Sergiu ANDON                              George BĂEŞU
 Consilier,
 Cecilia Păduroiu

